Dié belastingbetalers hoef nie opgawe in te dien | Maroela Media
Dié belastingbetalers hoef nie opgawe in te dien
Edward Kieswetter, kommissaris van die Suid-Afrikaanse Inkomstediens. (Foto: Facebook)
Suid-Afrikaners wat minder as R500 000 per jaar verdien hoef nie 'n belastingopgawe in te vul nie, mits hulle geen ander inkomste het nie, sê die kommissaris van die Suid-Afrikaanse Inkomstediens (SAID), Edward Kieswetter.
Hy het vanoggend omvangryke aankondigings gemaak by 'n mediakonferensie in Pretoria.
Onder meer het hy aangekondig dat elektroniese indiening van belastingopgawes van 1 Julie af kan plaasvind, en indiening van opgawes by SAID-kantore van 1 Augustus af.
Die spertyd vir elektroniese indiening is 4 Desember en die indiening van opgawes by SAID-kantore kan tot 31 Oktober plaasvind.
Volgens Kieswetter neem die SAID nougeset kennis van die inligting wat voor die Nugent-kommissie van ondersoek na die SAID verskaf is, en voor die Zondo-kommissie van ondersoek na staatskaping verskaf word.
'n Spesifieke werkgroep onder leiding van die voormalige waarnemende SAID-kommissaris, Mark Kingon, gaan die stellings feitelik na ter voorbereiding van invordering saam met die Spesiale Ondersoekeenheid.
Kieswetter het toegegee dat die maand wat hy aan die hoof van die SAID is, meer soos tien jaar voel weens personeeluitdagings uit hoofde van die skade wat die afgelope vyf jaar aan personeel se moreel aangerig is.
"Ek het nou reeds met 60% van ons personeel byeengekom. Ons voer openlike gesprekke om opnuut met personeel kontak te maak op 'n betekenisvolle en positiewe manier. Ek moet egter toegee: waar dit maklik is om probleme met inligtingstegnologie en beleid reg te stel, is dit moeilik om mense te inspireer wat voel hul gees is geknak," aldus Kieswetter.
"Dit help nie om dit te ontken nie: daar is 'n verlies aan vertroue in die SAID-bestuur, 'n klimaat van vrees en rassespanning."
Kieswetter het die versekering gegee dat alle dissiplinêre optrede sedert 2014 (hy verwys hier na die oorname van Tom Moyane as kommissaris van die SAID, hoewel hy dit nie so uitgespel het nie) herevalueer word en dat vaardigheidsverliese én marginalisering van personeel reggestel sal word.
Spesifieke aandag word tans gegee aan die bestryding van die onwettige ekonomie, veral tabakhandel en onwettige handel in petrol – twee bedrywe wat aan kwaai belastingheffings onderworpe is.
Deel van: SA-nuus, Verbruikersake
In die nuus SAID
7 in hof wat glo stemstasie tydens verkiesing sluit
Vrou ernstig beseer ná trein met motor bots
Dit klink vir my soos 'n blink plan!
So nou as die staat jou geld skuld gaan jy niks kry want jy is onder R500 000 laat jou dink die staat het nie geld.
Kieswetter is 'n baie bekwame man maar soos dit met enige departement wat verwoes is sal gaan, sal die mense en bestuur hare op hul tande moet hê. Die selfde geld vir Gordhan en die SAL. Hy (Gordhan) het nog rugstekers ook. Die kanse is net nie goed vir hulle nie!! Hopelik het Kieswetter nie teveel nie want dit kom baie naby aan ons sakke… Ons het sowaar 'n SAID nodig wat reg werk!!
Ek sal graag wil hoor hoe die tabak ondersoek gaan… dalk spring Juju nog uit die hoed uit!!
Niemand sê jy mag nie jou vorm invul nie. Indien jy aftrekkings het wat vir belastingkorting kwalifiseer mag jy nog steeds jou vorm indien. Dit is slegs vir persone wat minder as R500 000pj verdien , maandeliks hulle regmatige deel betaal en geen rente, kommissie of huurinkomste verdien waarop hulle ook nog moet betaal nie. Al wat eindelik gesê word is dat daar nie onnodige vorms ingedien moet word nie. Jy sal nog steeds elke sent moet betaal op elke rand wat jy verdien. Gladnie iets om vreeslik opgewonde oor te wees nie. Wat verblydend is is dat daar daadwerklik… Lees meer »
As jy aan mediese fonds behoort en jy het baie om terug te eis stel ek voor Dien jou opgawe in en klaar